
Izvještaj o drugom mentorskom sastanku u okviru javnog poziva za predaju projektnih prijedloga raspisnog u partnerstvu s Gradskom upravom Gradiška u sklopu Regionalnog programa lokalne demokratije na Zapadnom Balkanu (ReLOaD3) u Gradu Gradiška 

U okviru Javnog poziva za organizacije civilnog društva/nevladine organizacije za predaju prijedloga projekata, koji se provodi u sklopu programa „Regionalni program lokalne demokratije na Zapadnom Balkanu“ (ReLOaD3)[footnoteRef:2] u saradnji s Gradskom upravom Gradiška, 01. oktobra 2026. godine od 13 do 15:30 sati, održan je drugi mentorski sastanak za zainteresovane predstavnike/ice organizacija civilnog društva (OCD). Drugi mentorski sastanak održan je u prostorijama Gradske uprave Gradiška i bio je prilika da predstavnici/e OCD-a s mentorima javno diskutuju o nedoumicama i dilemama u okviru pripreme projektnih prijedloga.  [2: Regionalni program lokalne demokratije na Zapadnom Balkanu3 (ReLOaD3) finansira Europska unija (EU), a provodi Razvojni program Ujedinjenih nacija (UNDP).] 


Drugom mentorskom sastanku prisustvovalo je ukupno sedam osoba (1M; 6Ž), od kojih je pet predstavnika/ca iz pet OCD (1M i 4Ž), jedna predstavnice Gradske uprave Gradiške i jedna predstavnica UNDP-a - ReLOaD3. 

Na početku drugog mentorskog sastanka predstavnicima organizacija civilnog društva  pojašnjena je uloga mentora/ice i svrha održavanja mentorskih sastanaka u okviru pripreme projektnih prijedloga. Posebno je naglašeno da je uloga mentora/ice savjetodavna, odnosno da mentor/ica pruža podršku u razjašnjavanju dilema i nedoumica u vezi s pripremom projektnih prijedloga, ali da ne učestvuje u izradi samih projekata. Također je istaknuto da, u cilju osiguranja transparentnosti procesa, nisu dozvoljene individualne konsultacije „jedan na jedan“ s predstavnicima/ama OCD.
Na sastanku je naglašeno da se prilikom pripreme projektnih prijedloga moraju koristiti isključivo zvanično propisani obrasci u setu prijavnog obrasca, te da projektni prijedlozi dostavljeni na drugim obrascima neće biti razmatrani. Učesnicima je detaljno pojašnjena važnost međusobne usklađenosti i logičke povezanosti ključnih projektnih dokumenata, odnosno projektnog prijedloga, plana aktivnosti i promocije, budžeta projekta i matrice logičkog okvira.



Tokom sastanka određen broj pitanja odnosio se na angažman projektnog i stručnog osoblja. Organizacijama je detaljno pojašnjena razlika između projektnog osoblja (koordinator projekta, administrativna i finansijska podrška), čiji troškovi spadaju u administrativne troškove i ne smiju prelaziti 30% ukupne vrijednosti projekta, te stručnog osoblja (treneri, edukatori, facilitatori i drugi stručnjaci) koji se angažuju za realizaciju konkretnih aktivnosti i spadaju u projektne troškove. Naglašeno je da angažman mora biti jasno opravdan, proporcionalan obimu planiranih aktivnosti i direktno povezan sa ostvarenjem projektnih rezultata.

U vezi sa definisanjem ciljne grupe, naglašeno je da ona mora biti jasno, precizno i mjerljivo definisana, uz navođenje broja korisnika/ca, spolne i dobne strukture, te po potrebi pripadnosti ranjivim kategorijama. Ciljna grupa mora obuhvatati isključivo stanovništvo Grada Gradiške. Broj i struktura korisnika moraju biti usklađeni sa planiranim budžetom i obimom aktivnosti.

Posebna pažnja posvećena je budžetiranju projektnih aktivnosti. Naglašeno je da svaka budžetska stavka mora biti jasno opisana, realno procijenjena i direktno povezana s konkretnom aktivnošću iz projektnog prijedloga. Budžet mora biti u potpunosti usklađen s logičkim okvirom i planom aktivnosti. Organizacijama je sugerisano da izbjegavaju precjenjivanje troškova i da vode računa o proporcionalnosti troškova u odnosu na broj korisnika/ca i očekivane rezultate.

U dijelu koji se odnosi na nabavku opreme, pojašnjeno je da je njena nabavka prihvatljiva isključivo ukoliko je neophodna za realizaciju projektnih aktivnosti i direktan rad s ciljnom grupom. Oprema mora imati jasnu funkcionalnu povezanost sa rezultatima projekta, te mora biti obrazložena u budžetu. Također je naglašena potreba da se pojasni na koji način će se oprema koristiti nakon završetka projekta.

Predstavnicima/ama OCD-a je pojašnjeno kako realizaciju aktivnosti u projektu trebaju planirati od decembra 2026 do decembra 2027. godine, te da se vidljivost ne prikazuje kao posebna budžetska stavka, nego kao projektna aktivnost, vodeći računa da ne prelazi 5% ukupne vrijednosti budžeta. 
 
Na kraju sastanka učesnicima/ama je preporučeno da u daljem radu detaljno prouče Smjernice za podnosioce prijave i dokument „Odgovori na često postavljena pitanja“, te da prije predaje projektnih prijedloga dodatno provjere usklađenost svih dijelova prijave.

Mentorica su se zahvalili prisutnima na aktivnom učešću, konstruktivnim pitanjima i interesu za pravilnu pripremu projektnih prijedloga, naglašavajući da je cilj mentorskih sastanaka unapređenje kvaliteta aplikacija i osiguranje transparentnog i ravnopravnog procesa.

Radi transparentnosti, zapisnik sa drugog mentorskog sastanka bit će objavljen na web stranici Gradske uprave Gradiška.

